Caroline Livingstone er tidligere psykiatrisk patient og læser i dag film- og medievidenskab på Københavns Universitet. Hun er aktuel med bogen ’Nat i april’, der udkommer d. 18.04.

Når jeg tænker på psykiatrien, tænker jeg ofte på de herreløse hunde i Grækenland. De stakkels udmagrede små kræ, som vi passerer på charterrejser på vej fra hotellet til en seværdighed, og vi ved godt, de er der, og ved godt, de lider, men vi kan på belejlig vis se os blinde på dem, fordi vi glemmer, at de er ligesom de hunde, vi holder af derhjemme.

Sådan er det med psykiatrien. Det er tilpas fremmed til, at vi kan glemme, at det har noget med os selv at gøre. Det er nemmere at være kølig og realistisk, når der ikke er følelser på spil.